Lækket video bekræfter, at Google Pixel 4 får 90Hz-skærm

Google er virkelig ikke gode til at holde på hemmeligheder. Sidste års Pixel 3 var stort fuldstændig afsløret inden lanceringen – og det ser ud til at Pixel 4 går mod samme skæbne. Ikke at det generer os. En serie af videoer og indlæg fra forskellige asiatiske kilder viser angiveligt telefonen i al sin næsten-færdige vælde. Selve hardwaren ser ud til at være klar, mens der stadig arbejdes på softwaren.

I en Youtube-video fra Rabbit TV vises topmodellen Pixel 4 XL i tre farver. Google går åbenbart tilbage til to-farve designet fra Pixel 2. Der er godt nok en helt sort model, men en anden model har adopteret ”panda-designet” med hvid telefon og sort ramme. Se videoen herunder:

En anden video, denne gang fra AnHemTV, giver os en tur gennem telefonens software og viser en række funktioner. Mest interessant er afsløringen af en 90Hz skærm; der har været rygter om det tidligere, men denne video ser ud til at bekræfte dem.

Det er en funktion der normalt kun ses på gaming-telefoner, selv om OnePlus 7 Pro er en nylig undtagelse. Funktionen kaldes ”smooth motion” i menuen og Google advarer om at den kan stjæle af batterilevetiden, hvis den aktiveres. Videoen viser også at kamera-appen er blevet pudset af med et større preview og runde hjørner. Se den her:

Ærgerligt nok viser videoerne ikke den funktion, der virker allermest interessant på de nye Pixel 4 telefoner – nemlig Projekt Soli radarchippen, der skal gøre det muligt at betjene telefonen uden at røre ved den fysisk.

Ifølge rygtesmedene vil Pixel 4 blive præsenteret ved et event den 15. oktober.

Lækket video bekræfter, at Google Pixel 4 får 90Hz-skærm